Έγκλημα στο Κολωνάκι (ταινία)

To ***Έγκλημα στο Κολωνάκι*** είναι ασπρόμαυρη ελληνική αστυνομική ταινία του 1960, σε παραγωγή της Τζαλ Φιλμ και  σκηνοθεσία του Τζανή Αλιφέρη. Το σενάριο είναι του γνωστού συγγραφέα αστυνομικών μυθιστορημάτων Γιάννη Μαρή βασισμένο στο ομότιτλο βιβλίο του που εκδόθηκε το 1953. Πρωταγωνιστούν οι Μιχάλης Νικολινάκος, 
Ανδρέας Μπάρκουλης, Μάρω Κοντού, Γιάννης Μπέρτος, Στέφανος Στρατηγός, Ελένη Χατζηαργύρη, Γκέλυ Μαυροπούλου και Άγγελος Μαυρόπουλος.

## Πλοκή
Ο ζωγράφος Νάσος Καρνέζης βρίσκεται δολοφονημένος από την υπηρέτρια του στην οικία του στο Κολωνάκι. Ο αστυνόμος Μπέκας αναλαμβάνει την έρευνα ξεκινώντας από καταθέσεις των κοντινών προσώπων του ζωγράφου. Η πρώτη που θα δώσει κατάθεση θα είναι η Μαντάμ Ζουλιέτ, πρώην σύντροφος του Καρνέζη χωρίς να δώσει κάποιο ουσιαστικό στοιχείο. Θα ακολουθήσει η Ζανέτ, σύζυγος του χρηματιστή Κώστα Φλωρά, η οποία θα αποκαλύψει στον αστυνόμο Μπέκα ότι διατηρούσε ερωτική σχέση με τον Καρνέζη και ότι το προηγούμενο βράδυ της δολοφονίας του το είχε παραδεχτεί μετά από έναν καβγά στον σύζυγό της. Αυτό θα οδηγήσει στην σύλληψη του Φλωρά ως πιθανού δολοφόνου του Καρνέζη.

Ο γιος του Φλωρά (από τον πρώτο του γάμο), Δημήτρης Φλωράς, αποφασίζει να βρει τον πραγματικό δολοφόνο, με τη βοήθεια δύο φίλων του, του δημοσιογράφου Μακρή που έλειπε μέχρι πρότινος στο εξωτερικό, του πολιτευτή Δέλιου και φυσικά του αστυνόμου Μπέκα.

Ο Δημήτρης Φλωράς θα επισκεφθεί την Ζανέτ σε μια προσπάθεια να βρει κάποια στοιχεία που θα τον οδηγήσει στον πραγματικό δολοφόνο. Εκεί θα κάνει την εμφάνιση του ο Τζόνι Παυλίδη, έναν ζιγκολό και άνθρωπος της νύχτας, ο οποίος θα αρνηθεί κάθε εμπλοκή του με την δολοφονία του Καρνέζη καθώς όπως θα υποστηρίξει είχε άλλοθι την βραδιά του φόνου.

Οι υποψίες του Φλωρά θα στραφούν στη συνέχεια στη Μυρτώ, την κόρη του πλοιάρχου Καψή τον οποίο εκτέλεσαν οι Γερμανοί στην Κατοχή, μετά από προδοσία του Καρνέζη. Η Μυρτώ αποδεικνύεται αθώα, ο Δημήτρης την ερωτεύεται και με τη βοήθειά της συνεχίζει τις έρευνες.

Στην συνέχεια ο Φλωράς θα αναζητήσει την Μαντάμ Ζουλιέτ, η οποία αποδεικνύεται ότι είναι μέλος της σπείρας των λαθρεμπόρων. Μετά την δολοφονία της Ζουλιέτ, ο Τζόνι θεωρώντας ότι θα βρεθεί μπλεγμένος αποφασίζει να φύγει από την Ελλάδα αλλά την τελευταία στιγμή συλλαμβάνεται από την αστυνομία για την δολοφονία της. Ωστόσο αποδεικνύεται ότι ο δολοφόνος της Ζουλιέτ ήταν ένας σεσημασμένος κλέφτης. Παράλληλα η έρευνα που συνεχίζει ο αστυνόμος Μπέκας θα τον οδηγήσει στο λιμάνι και στην αναζήτηση κάποιου Σωτήρη.

Ο εντοπισμός του Σωτήρη από τον αστυνόμο Μπέκα θα οδηγήσει στην παρακολούθηση του καταλήγοντας σε μια ταβέρνα, όπου θα κάνει την εμφάνιση του ένας άγνωστος και μετά από μια συζήτηση με τον Σωτήρη θα τον μαχαιρώσει και θα εξαφανιστεί μέσα στο σκοτάδι παρά την καταδίωξη του από τους αστυνομικούς.

Τελικά, το ζευγάρι Δημήτρης-Μυρτώ πηγαίνουν σε μια βίλα όπου αποκαλύπτεται ότι ο Καρνέζης είναι ζωντανός και ότι αυτός που δολοφονήθηκε στην πραγματικότητα ήταν ο Καυτατζόγλου από τον ίδιο τον Καρνέζη. Ο Καρνέζης θα αρχίσει να εξιστορεί τη συνέβη εκείνη την βραδιά και επιχειρεί να σκοτώσει το ζευγάρι, τραυματίζοντας τον Φλωρά. Στο σημείο αυτό, εμφανίζεται ο Μπέκας, ο οποίος θα αρχίσει να καταδιώκει τον Καρνέζη, ο οποίος θα σκοτωθεί πέφτοντας από την ταράτσα, αρνούμενος να παραδοθεί στην αστυνομία.Τότε ο αστυνόμος Μπέκας αποκαλύπτει στον Φλωρά ότι είχε υποπτευθεί από καιρό το κόλπο του Καρνέζη.

## Διανομή ρόλων
*Χρήστος Τσαγανέας - *Κώστας Φλωράς*
*Μάρω Κοντού - *Ζανέτ*
*Μιχάλης Νικολινάκος - *Νάσος Καρνέζης *
*Ανδρέας Μπάρκουλης - *Δημήτρης Φλωράς*
*Γιάννης Μπέρτος - α*στυνόμος Μπέκας*
*Ελένη Χατζηαργύρη - *μαντάμ Ζουλιέτ*
*Γκέλυ Μαυροπούλου - *Μυρτώ Καψή *
*Στέφανος Στρατηγός - *Τζόνι Παυλίδης*
*Νάσος Κεδράκας - *Σωτήρης*
*Διονύσης Παπαγιαννόπουλος - *Δέλιος *
*Ράλλης Αγγελίδης - *Γρηγόρης*
*Άγγελος Μαυρόπουλος - *δημοσιογράφος Μακρής*
*Νικόλαος Παρασκευάς - *Βαλμάς*
*Παντελής Παλιεράκης - αστυνόμος Β'
*Νανά Γκάτση
*Ρένα Γαλάνη
*Νίκος Ξεπαπαδάκος
*Γιώργος Ζώης
*Σάββας Καλαντζής

## Παραγωγή
Πρόκειται για την πρώτη εμφάνιση του αστυνόμου Μπέκα στον κινηματογράφο  και για την πρώτη ταινία του είδους φιλμ νουάρ στα ελληνικά κινηματογραφικά πράγματα. Η ταινία γυρίστηκε με τον ίδιο τίτλο και ως τηλεοπτικό επεισόδιο σε δύο συνέχειες για τη σειρά *[[Οι ιστορίες του αστυνόμου Μπέκα]]* για τον τηλεοπτικό σταθμό Alpha TV την περίοδο 2006-2008. Στην ταινία παίζουν μαζί η Γκέλυ Μαυροπούλου και ο πατέρας της, Άγγελος Μαυρόπουλος.

Στα εξωτερικά γυρίσματα της ταινίας που έγιναν στην Αθήνα περιλαμβάνονται η οδός Σκουφά στο Κολωνάκι, η πλατεία Κολωνακίου, το κτήριο της Βουλής και η πλατεία Συντάγματος, το καφέ *Αίγλη* στο Ζάππειο, ο κινηματογράφος *Άστρον* και η Βάρκιζα.
## Κυκλοφορία
Η ταινία έκανε πρεμιέρα στις 18 Ιανουαρίου 1960 στους κινηματογράφους Άστρον, Έλλη, Ιλύσια και Σελέκτ στην Αθήνα, ενώ ταυτόχρονα ξεκίνησε να προβάλλεται στους κινηματογράφους Αττικόν της Καβάλας και Αστέρι των Χανίων.

## Υποδοχή
### Κριτικές
Κατά την διάρκεια προβολής της ταινίας, η εφημερίδα Έθνος έδωσε μια θετική κριτική αναφέροντας χαρακτηριστικά πως είναι *μια από τις σπάνιες περιπτώσεις που ο θεατής παρακολουθεί με ενδιαφέρον ελληνική ταινία...[] Όλη μαζί η ταινία χωρίς να είναι κανένα «[[Ριφιφί]]», είναι εν τούτις ένα καλογυρισμένο, καλοδοσμένο και καλοπαιγμένο αστυνομικό έργο με στιγμές αγωνίας, ζωηρές φάσεις και το μυστήριο του δολοφόνου συνδυάζεται με μια έκπληξη ωραίας επινοήσεως. Ξεχωρίζουν η Ελένη Χατζηαργύρη και ο Μιχάλης Νικολινάκος και έχουν επίσης ικανοποιητική απόδοση ο Στέφανος Στρατηγός, η Μάρω Κοντού και ο Νάσος Κεδράκας. Συνολικά το «Εγκλημα στο Κολωνάκι» βλέπεται με ενδιαφέρον και προσελκύει. Είναι μια από τις καλύτερες ταινίες του τελευταίου καιρού.*

Σε μια σύγχρονη κριτική το athinorama.gr έδωσε μια μεικτή κριτική στο "Έγκλημα στο Κολωνάκι" απονέμοντας 2 από τα 5 αστέρια του χαρακτηρίζοντας την ταινία *Ατμοσφαιρικό φιλμ νουάρ βασισμένο σε βιβλίο του Γιάννη Μαρή, με αρκετά ωστόσο τεχνικά προβλήματα.*

## Παραπομπές


## Εξωτερικοί σύνδεσμοι
*
*''Έγκλημα στο Κολωνάκι'' στην Ταινιοθήκη της Ελλάδος
*Η αρχή της ταινίας στο YouTube

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1959
Κατηγορία:Ελληνικές ταινίες δράσης
Κατηγορία:Φιλμ νουάρ
Κατηγορία:Ταινίες με μουσική σύνθεση Κώστα Καπνίση
Κατηγορία:Ελληνόφωνες ταινίες
Κατηγορία:Ταινίες βασισμένες σε ελληνικά μυθιστορήματα
Κατηγορία:Ελληνικές ασπρόμαυρες ταινίες
Κατηγορία:Ελληνικές αστυνομικές ταινίες
Κατηγορία:Ελληνικές θρίλερ ταινίες
Κατηγορία:Ταινίες παραγωγής Τζαλ Φιλμ
Κατηγορία:Ταινίες σε σκηνοθεσία Τζανή Αλιφέρη